《惜黄花慢 月》
清代·濮文绮

银汉无烟。正碧云露重，秋宇寒添。去年楼上，销魂似我，今年帘外，消瘦谁看。

镜中未改婵娟影，怎辜负、今夜檀栾。海天圆。方诸清泪，滴损华年。

多情伴你无眠。愿美人花底，名士樽前。炉香影热，玉琴韵冷，夜明风静，好景无边。

清光满照梅花梦，再休问、缺陷因缘。甚愁烦。人天多少缠绵。

作者简介：濮文绮，字弹绿，溧水人，四川涪州知州濮瑗女，典史何镜海室。